***Forhandleren*** (originaltittel: *The Negotiator*) er en amerikansk dramathriller fra 1998 regissert av F. Gary Gray. Hovedrollene spilles av Samuel L. Jackson og Kevin Spacey. 

*Forhandleren* ble godt mottatt av kritikerne, men ble ingen publikumsuksess.

Handling
--------

Danny Roman er en politimann som gjør stor suksess i gisselsituasjoner ved hjelp av sine eksepsjonelle egenskaper som forhandler. Han blir publikums og medienes helt, men dette vekker harme hos enkelte i politiet. Og når hans beste venn og kollega blir drept, fordi han har startet etterforskning omkring tyveri i millionklassen fra politiets pensjonsfond, er det Danny som får skylda for både drapet og tyveriet. Han opplever nå at alle i etaten vender seg mot ham og i desperasjon gjør han plutselig helomvending og tar selv gisler (en politietterforsker og deler av hans stab) for å presse fram sannheten. Både mediene og politiet bruker mye ressurser på hendelsen, og Roman benytter dette til å få inn gisselforhandleren Chris Sabian. Sabian blir omsider overbevist om at Roman er uskyldig, og gjør alt for å hjelpe ham.

Om filmen
---------

### Publikum

*Forhandleren* ble ingen publikumssuksess. Den innbrakte $44,5 millioner i USA og havnet dermed på en 46. plass over de mest innbringende filmene i 1998.

Produksjonskostnadene er estimert til $50 millioner.

### Anmelderne

Filmen ble godt mottatt av kritikerne, noe som gjenspeiles i at den har fått 75 % på Rotten Tomatoes. Den amerikanske filmanmelderen Roger Ebert gav den 3,5 av 4 stjerner, mens Leonard Maltin gav den 3 av 4.

*Dagbladets* anmelder gav den terningkast fire og skrev: «Jackson og Spacey gjør som vanlig solid skuespilleriarbeid i sine roller, i den grad det er rom for karaktertegning i en ganske velgjort, men nokså forutsigbar og tradisjonell actionhistorie, om heltene og deres vanskelige liv». *VGs* anmelder gav den også terningkast fire og skrev: «Det er rent befriende. Særlig når historien drives fremover av to glimrende skuespillere i godt slag: Samuel L. Jackson og Kevin Spacey. Hadde man bare maktet å lage en avslutning på historien uten alle action-avslutningenes klisjeer sørgelig på plass, hadde femmeren på terningen vært bomsikker!». Også *Filmredaksjonen* i NRK gav den terningkast fire. Anmelderen på CINERAMA gav den terningkast seks i 1999 og skrev: «De to hovedrolleinnehaverne leverer et intenst og ekte skuespill som gjør rollefigurene levende, og spenningen mellom de to er utmerket portrettert. The Negotiator er en forløsende film. Det er en film man blir i godt humør av å se, rett og slett fordi alt er så fordømt bra gjort».

### Annet

*Forhandleren* ble dedikert til skuespilleren J. T. Walsh, som døde noe måneder før filmen hadde premiere.

Rollebesetning
--------------

* Samuel L. Jackson som Danny Roman
* Kevin Spacey som Chris Sabian
* Paul Guilfoyle som Nathan 'Nate' Roenick
* David Morse som Adam Beck
* Ron Rifkin som Grant Frost
* John Spencer som Al Travis
* J.T. Walsh som Terence Niebaum
* Siobhan Fallon som Maggie
* Paul Giamatti som Rudy Timmons
* Regina Taylor som Karen Roman
* Bruce Beatty som Markus
* Michael Cudlitz som Palermo
* Carlos Gómez som Eagle
* Tim Kelleher som Argento
* Dean Norris som Scott
* Nestor Serrano som Hellman

Referanser
----------

1. ↑  «The Negotiator». *Box Office Mojo*. Besøkt 12. januar 2020.
2. ↑  «Top 1998 Movies at the Domestic Box Office». *The Numbers*. Besøkt 12. januar 2020.
3. ↑  «The Negotiator (1998) - Financial Information». *The Numbers*. Besøkt 12. januar 2020.
4. ↑  «The Negotiator (certified fresh)». *Rotten Tomatoes* **(engelsk)**. Besøkt 12. januar 2020.
5. ↑  Ebert, Roger. «The Negotiator movie review & film summary (1998) | Roger Ebert». *www.rogerebert.com* **(engelsk)**. Besøkt 12. januar 2020.
6. ↑  Maltin, Leonard (2. september 2014). *Leonard Maltin's 2015 Movie Guide* **(engelsk)**. Penguin. ISBN 9780698183612.
7. ↑  Bratten, Bjørn (27. november 1998). «Blir aldri trøtte». *Dagbladet.no* **(norsk)**. Besøkt 12. januar 2020.
8. ↑  «Vett og nerve». *www.vg.no*. 26. november 1998. Besøkt 12. januar 2020.
9. ↑  «Forhandleren». *www.filmfront.no*. Besøkt 12. januar 2020.
10. ↑  «Filmguiden CINERAMA.no - DVD: The Negotiator (1998) - anmeldelse». *cinerama.no*. 8. februar 1999. Arkivert fra originalen 23. november 2012. Besøkt 12. januar 2020.

Eksterne lenker
---------------

* (en) *Forhandleren* på Internet Movie Database Rediger på Wikidata

* (no) *Forhandleren* hos Filmfront Rediger på Wikidata

* (sv) *Forhandleren* i Svensk Filmdatabas Rediger på Wikidata

* (da) *Forhandleren* i Danmark Nationale Filminstitut Rediger på Wikidata

* (en) *Forhandleren* på AllMovie Rediger på Wikidata

* (fr) *Forhandleren* på Allociné Rediger på Wikidata

* (nl) *Forhandleren* på MovieMeter Rediger på Wikidata

* (en) *Forhandleren* på Turner Classic Movies Rediger på Wikidata

* (en) *Forhandleren* på American Film Institute Rediger på Wikidata

* (en) *Forhandleren* på Rotten Tomatoes Rediger på Wikidata


|  |  |
| --- | --- |
| Oppslagsverk/autoritetsdata | MusicBrainz
 |